**Sunt grele toate**

*Maresalmusca*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mai greu am fost de când cu tine

şi-acum nimic nu-mi aparține

şi toate-mi cad, şi toate îmi atârnă,

mă trag în mine-o piatră, osul şi o bârnă

Mi-s grele mâinile de când ți-am strâns

căpruiul ochilor într-un ocean neplâns,

mi-e grea suflarea să o potolesc

de-o limbă de sărut şerpesc,

Mi-e greu cuvântul, de granit,

nevorbele l-au troienit,

Mi-e grea şi umbra ce-am întins

opal năvod, dar nu te-am prins,

mi-e grea o aripă în zbor

de o bătaie-i este dor,

Mi-e greu şi cerul să-l mai țin,

de oi clipi am să-l înclin,

mi-e grea şi coasta din pământ cernit

bobocul de femeie încă neplesnit.